Qaradağlılar/Məhəmmədqasım xan
Məhəmmədqasım  bəy  Bayandur  sultanın  oğludur. Dizmar  mahalının  Duzal  kəndində  doğulmuşdu. Mədrəsə  təhsili  almışdı.
Məhəmmədqasım  bəy  atasından  sonra  Qaradağ  vilayətinə  hakim  təyin  olunmuşdu. Öncə  sultan,  sonra  xan  ünvanı  almışdı.
Məhəmmədqasım  xan   şahın  fərmanı  ilə  Dizmar  mahalından  yığılan  vergilərdən  63096  dinar  soyurqal  alırdı. O,  bu  soyurqalın  müqabilində  orduya  geyim-gecimlə,  silah-sursatla  tam  təmin  olunmuş  əskər  verməliydi.
Məhəmmədqasım  xan   Qaradağda  əski  çağlardan  bəri  qərar  tutan  qalalarda  yenidənqurma işləri  apararaq  güclü  istehkamlar  yaratdı.
Məhəmmədqasım  xan  hakimiyyətini  möhkəmlədib,  şahın  əmrlərini  qulaqardına  vurdu. Hətta  Rusiya  elçilərini  Əhərə  buraxmamışdı. Əhvalat  belədir. 
Rusiya  elçiləri  1717-ci  ilin  sonlarında  Şamaxıya  gəldi. Şamaxıdan  Gilana,  ordan  Ərdəbil  yolu  ilə  Əhərə  çatdı. Əhərin  ətrafında  rus  elçisi  A.  P.  Volınski  nümayəndə  göndərib,  Məhəmmədqasım  xandan  yer-yatacaq  istədi. Məhəmmədqasım  xan  onu  rədd  etdi. Tarixçi  H.  Ə.  Dəlili  bu  faktı  Kazım  xanın  adına çıxır. Kazım  xan,  yəni  Məhəmmədkazım  xan  təxminən, 1730-cu ildən  sonra  Qaradağa  başçılıq  edib. 
Məhəmmədqasım   xan  1721-ci  ildə  vəfat  edib.
Məhəmmədqasım  xanın  Əbdürrəzzaq  bəy,  Məhəmmədkazım  bəy,  Məhəmmədhüseyn  bəy  adlı  oğulları  vardı.    

Qaradağlılar